次韻王堯明遊北寺
作者：李綱
朝代：宋

paragraphs: 小雨濕殘花，迴風振芳草。
勝遊宜及時，嘉此春物好。
蕭然二三子，散策窮杳眇。
招提枕郊頭，殿閣出林表。
中有王屋泉，一酌百慮澡。
踟蹰古城隅，幽徑通翠篠。
嗟予阻追陪，正坐塵事繞。
衣冠方北渡，親故幸非少。
客情終念歸，回首雲縹緲。
遥憐松菊荒，仰羡鸛鶴矯。
園田誠可樂，鼙鼓尚驚擾。
何當終素心，永歎憂用老。